Spoštovani!

V želji po povezovanju in sodelovanju različnih skupin aktivnih državljanov vam želimo predstaviti idejo, v katero srčno verjamemo.

V množici protestnikov, ki tako ali drugače aktivno sodelujemo na protestih - sedaj priznam - je res težko »slišati poštene namene« posameznikov.

V veliko veselje mi je, da smo se v zadnjem mesecu dni povezali ljudje, ki imamo srce na pravem mestu in so nam skupne vrednote - poštenost, dobrota, red, pravičnost, širokomiselnost, pripravljenost pomagati, sočutje, zvestoba, odgovornost!

Ideja o povezovanju temelji na sodelovanju vseh ljudskih skupin, ki so se formirale v zadnjih 10 tednih!

Mi vsi smo **OBRAZ LJUDI**, kot taki se bomo predstavili eden drugemu s svojo podobo, mislimi, dejanji, zapisali, kaj želimo v prihodnosti, opozarjali na perečo problematiko in istočasno iskali rešitve. Teme zapisov bodo obsegale tako problematiko šolstva, zdravstva, kulture, sociale … Spodbujamo strpno, spoštljivo komunikacijo, saj je bilo žaljivk in primitivnega izražanja dovolj.

V izdelavi je spletna stran [www.ljudstvo.si](http://www.ljudsto.si/) . Spletna stran bo povezana z FB stranjo. Na teh dveh kanalih bodo ljudje spremljali naše misli, zapise, jih tudi komentirali in menim, da se bodo razvile zanimive konstruktivne debate.

Pomembni so tudi slogani, parole!

Si predstavljate, da imamo slogane, ki nas povezujejo, po vseh velikih slovenskih mestih - v Ljubljani, Maribor, Kopru, Novi Gorici, Kranju, Ormožu …? To bo dokaz povezanosti, osveščanja ljudi, da smo se zbrali entuziasti, ki nam je mar za prav vsakega človeka, ki smo na ulicah tudi za tiste, ki ne smejo, ne morejo na proteste, kakor za vse tiste »apatične«, ki samo čakajo na »pravo stvar«!

In ko se bomo predstavili kot **OBRAZ LJUDI,** bomo kot množica delovali enotno in s tem predstavljali **OBRAZE LJUDSTVA**!

To je v bistvu celoten koncept ideje, katerega moramo še nadgraditi, v katerega tako močno verjamem, seveda pod pogojem, da se združimo istomisleči s podobnimi vrednotami. Tukaj je pomemben prav vsak posameznik skupine, tukaj ni vodje, tukaj smo vsi enakopravni, enakovredni in ima vsak od nas enake možnosti.

Predstavila sem idejo, ki jo je možno v zelo kratkem času realizirati, v javnosti predstaviti vsakega od nas kot Obraz Ljudi in skupino kot Obrazi Ljudstva.

Če morda vidite žarek upanja v našem povezovalnem sodelovanju, kjer smo vsi enakopravni, se veselim našega skupnega srečanja že prihodnjo sredo 15.7.2020 – lokacijo bom sporočila naknadno, tudi glede na število udeležencev.

V kolikor se boš udeležil/a srečanja, želim tudi, da razmisliš o naših skupnih vsebinah, parolah in sloganih!

V imenu skupine aktivnih državljanov vas lepo pozdravljam

Romana Brzin